Imtella' Novembru 4, 2021 Raġel mill-Gambja li kien qed jaħdem fis-sit fil-Mellieħa fejn waqa' Jaiteh Lamin xehed li l-imgħallem tagħhom, Glen Farrugia, qalilhom biex ma jċemplux għall-ambulanza jekk ma riedux imorru l-ħabs. Sulayman Dramme kien qed jixhed fil-kumpilazzjoni ta' Farrugia li jinsab mixli li kkaġuna ġrieħi gravi lil Lamin wara li allegatament ħallih fi triq. Dramme sostna li huwa kien fost tal-ewwel li mar jgħin lil Lamin fejn sabu jgħajjat bl-uġigħ. Lamin talbu jċempel għall-ambulanza imma huwa ma kienx jaf in-numru tat-telefon. Kien f'dan il-ħin li Farrugia ġie fuq il-post u qalilhom li kien se jieħu lil Lamin hu l-isptar. Madwar siegħa wara li Farrugia telaq bil-vann b'Lamin fih ħaddiem ieħor li kien jiġi fuqhom qalilhom li skont Farrugia min ma kellux l-karti tax-xogħol seta' jitlaq. Kien għalhekk li huwa qabad il-karozza tal-linja u rritorna d-dar mbagħad sar jaf x'ġara aktar tard matul il-jum. Fis-seduta xehdu wkoll il-konsulent mediku Mark Portelli u t-Tabib Simon Micallef li spjegaw il-ġrieħi li kellu Lamin u l-kura li ngħata. Il-kumpilazzjoni qed tinstema' quddiem il-Maġistrat Marse-Ann Farrugia.